Antallet af børn med diabetes type-1 er fordoblet siden 1997.

Behandling med insulin. Hver dag. Hele livet. Det er hverdagen for over 3000 børn og unge, fordi de har sygdommen diabetes type-1.

Og det er en fordobling siden 1997. Ifølge børnelæge på Herlev Hospital og formand for Dansk Selskab for Børne- og Ungdomsdiabetes, Jannet Svensson, er tallet ekstremt højt.

- Jeg synes, det er en alarmerende udvikling. Det er en sygdom der er associeret med øget dødelighed, og med andre komplikationer som kan betyde, om du kan få familie selv, siger hun til DR P4 København.

Men det er meget svært at bremse udviklingen i antallet af type-1 diabetikere.

- Vi ved endnu ikke, hvad der er den store årsag til det. Vi ved, at jo ældre moderen er, jo større er risikoen. Højere fødselsvægt er også associeret til det. Men det forklarer kun 10 procent af stigningen, siger hun til DR P4 København. Og det har store konsekvenser at have sygdommen. For man kan aldrig holde fri for diabetes, siger Jannet Svensson.

- Det er en sygdom du har med overalt. På ferien, når du går i byen med vennerne og til hver eneste måltid. Det er mange gange om dagen, at man skal tage stilling til det her. Og det er en store belastning, siger hun til DR P4 København.

I morgen, søndag d. 12. juni samler Diabetesforeningen ind i hele landet, i kampen mod diabetes der rammer børn og unge.